དེ་བཞིན་ཁོང་གིས་བོད་དོན་དེ་རྒྱལ་སྤྱིའི་ནང་གལ་གནད་རང་བཞིན་ཅན་ག་འདྲ་ཆགས་ཡོད་མེད་ཀྱི་སྐོར་ལ་གསུང་སྐབས།སྟོན་པ་སངས་རྒྱས་ཀྱི་བཀའ་དང་རྗེས་མཇུག་མཁས་པའི་བསྟན་བཅོས་ཀྱི་དགོངས་དོན་ཚང་ལ་མ་ནོར་བར་ཡོད་ས་དེ་བོད་བརྒྱུད་ནང་བསྟན་ཆོས་ལུགས་ཁོ་ན་ལས་ད་ཆ་མེེད་སྟབས།ནང་ཆོས་ཀྱི་ཐོག་ནས་བོད་དོན་རྒྱལ་སྤྱི་རང་བཞིན་ཅན་གྱི་གལ་གནད་ཆགས་ཡོད་སྐོར་དང་།བོད་ཀྱི་ས་བབ་ནི་འཛམ་གླིང་གི་སྣེ་མོ་གསུམ་པ་དང་།ཡོངས་གྲགས་སུ་ཨེ་ཤི་ཡའི་ཆུ་བོ་ཆེན་པོ་བརྒྱད་ཀྱི་འབྱུང་ཁུངས་ཆགས་ཡོད་སྟབས་ཨེ་ཤི་ཡའི་མི་འབོར་ཧ་ཅང་མང་པོའི་ཚེ་སྲོག་དང་བོད་མཐོ་སྒང་གི་ཆུ་བོ་དང་འབྲེལ་ཡོད་སྟབས་དེའི་ཐོག་ནས་བོད་དོན་དེ་རྒྱལ་སྤྱིའི་རང་བཞིན་གྱི་གལ་གནད་ཅན་ཆགས་ཡོད་པ།དེ་བཞིན་ཆབ་སྲིད་ཀྱི་ཐོག་ནས་ཀྱང་འཛམ་གླིང་གི་བདེ་འཇགས་དང་ཨེ་ཤི་ཡའི་བདེ་འཇགས་གཉིས་འབྲེལ་ཡོད་པ་དང་།ཨེ་ཤི་ཡའི་བདེ་འཇགས་དང་རྒྱ་དཀར་ནག་གཉིས་ཀྱི་བདེ་འཇགས་གཉིས་འབྲེལ་ཡོད་པ།རྒྱ་དཀར་ནག་གཉིས་ཕན་ཚུན་བདེ་འཇགས་ཡོང་བར་བོད་དོན་གལ་འགངས་ཆེན་པོ་ཆགས་ཡོད་སྐོར་དང་།དུས་རབས་སྔོན་མའི་དཀྱིལ་དུ་རྒྱ་ནག་གིས་བོད་ས་བཙན་བཟུང་མ་བྱས་པའི་གོང་རྒྱ་དཀར་ནག་གཉིས་བར་དམག་འཁྲུག་གི་དཀའ་རྙོག་འདི་འདྲ་མེད་ཀྱང་།བོད་ས་ཤོར་རྗེས་ས་མཚམས་རྩོད་རྙོག་དང་།གཙང་པོའི་གནད་དོན་སོགས་ཀྱི་ཐོག་ནས་དཀའ་ངལ་བསྟུད་མར་འབྱུང་བཞིན་ཡོད་སྐོར་སོགས་ཀྱི་སྒོ་ནས་བོད་དོན་རྒྱལ་སྤྱིའི་རང་བཞིན་ཅན་གྱི་གལ་གནད་ཅན་ཆགས་ཡོད་སྐོར།དེ་བཞིན་འཚེ་མེད་ཞི་བའི་འཐབ་རྩོད་ཀྱི་ཐོག་ནས་ཀྱང་།དེང་སང་འཛམ་གླིང་ནང་དམག་འཁྲུག་གི་འཚེ་བ་དང་།འཇིགས་སྐུལ་རིང་ལུགས་ཀྱི་འཚེ་བ་སོགས་འཚེ་བའི་རྣམ་གྲངས་སྣ་ཚོགས་པ་ལ་བརྟེན་ནས་དཀའ་ངལ་ཆེན་པོ་ཡོད་ཀྱང་།ངག་ནས་འཚེ་མེད་ཞི་བ་ཞེས་བརྗོད་མཁན་མང་པོ་ཡོད་མིན་ལ་མ་ལྟོས་པར་དོན་དངོས་སུ་འཚེ་མེད་ཞི་བའི་ལམ་ལ་འཇུག་མཁན་ནི་བོད་པ་ཆགས་ཡོད་སྟབས།དེའི་ཐོག་ནས་ཀྱང་བོད་དོན་དེ་འཛམ་གླིང་ནང་གལ་གནད་རང་བཞིན་ཅན་ཆགས་ཡོད་སྐོར་གོང་གསལ་དོན་ཚན་རྣམས་ཀྱི་ཐོག་ལ་ཟབ་ཅིང་རྒྱས་པ་གསུངས་སོང་།།